གཟིགས་པའི་མོས་གུས་དང༌། ནང་དུ་ཏིང་ངེ་འཛིན་ཚད་མེད་འཁྲུངས་པའི་རྟོགས་པ་དང༌།
མདོ་རྒྱུད་མན་ངག་བསྟན་བཅོས་གང་གསུངས་ཀྱང་ཐུགས་ཐོག་ནས་ཉིན་རངས་པར་གསུང་
བ་ལ་ཐོགས་སྡུགས་མེད་པར་མངའ་བས། དགུང་ལོ་ཞེ་བརྒྱད་པ་ལ་དཔལ་ནཱ་ལེནྡྲའི་ཚོགས་
ཆེན་མོར། སྡེ་སྣོད་འཛིན་པའི་དགེ་བའི་བཤེས་གཉེན་སྟོང་ལྷག་གི་དབུས་སུ་ཆོས་གསུངས་
པའི་ཚེ། མཁས་པ་ཐམས་ཅད་ཀྱི་ང་རྒྱལ་བཅོག་ཅིང་སྙེམས་པ་འཕྲོག་པར་མཛད། འདི་
འཕགས་པའི་སྤྲུལ་པ་ཡིན་ངེས་ཞེས་ཀུན་གྱིས་མཐུན་པར་སྨྲས། ཏིང་ངེ་འཛིན་ལ་ཅུང་ཟད་
མཉམ་པར་བཞག་པ་ན། བདེ་བ་ཅན་སོགས་དག་པའི་ཞིང་ཁམས་གཟིགས་པ་དང༌། ཕྱི་ནང་
གི་རྟེན་འབྲེལ་ཐུགས་སུ་ཆུད་པས་མ་འོངས་པའི་ལུང་སྟོན་པ་ལ་ཐོགས་པ་མེད། དཔེར་ན་ནཱ་
ལེནྡྲ་ཚོགས་སྤྱི་པས་གདན་ས་སུ་འོས་ཀྱི་འདམ་ཁ་མང་པོ་ཞུ་བ་ལ། ས་སྐྱར་བྱོན་ནས་སོ་སོའི་
-26-

ས་སྐྱའི་གདུང་རབས་རིན་ཆེན་ཕྲེང་བ།
ཞེ་འདོད་འོས་རིགས་ཞུས་པའི་ཚེ། ཞ་ལུ་རི་ཕུག་ན་སྐུ་ཞང་ཆོས་རྗེ་བཞུགས་པ་སྤྱན་དྲོངས།
རྟེན་འབྲེན་ཕུན་སུམ་ཚོགས་པ་དང་བསྟན་པ་ལ་འགྲོ་ཕན་རྒྱ་ཆེན་པོ་འོང་བ་ཡོད་ཅེས་བཀའ་
སྩལ་བ་ལྟར། མཁས་གྲུབ་ཆེན་པོ་ཆོས་ཀྱི་རྗེ་རིན་པོ་ཆེ་མཁྱེན་རབ་མཆོག་གྲུབ་དཔལ་བཟང་
པོ། ཀུན་མཁྱེན་རོང་སྟོན་ཆེན་པོའི་གདན་སར་ལྕགས་མོ་ཕག་ལ་ཕེབས་ནས་དེང་སང་གི་བར་
དུའང༌། ཆོས་ཀྱི་འཁོར་ལོ་བསྐོར་བས་སྡེ་སྣོད་འཛིན་པ་སྟོང་ཕྲག །གཞན་ཡང་དགེ་འདུན་
མཐའ་ཡས་པ་འདུ་ཞིང་བསྟན་པ་དང་འགྲོ་ཕན་ཆེན་པོ་བྱུང་བ་འདི་ཡིན། གཞན་ཡང་བདག་
ཉིད་ཆེན་པོ་འདིའི་རྟོགས་པ་ནང་ནས་རྡོལ་བས་ངེས་དོན་གྱི་དགོངས་པ་རང་དབང་དུ་འཆར་
བ་གཅིག་ཡིན། བཞི་ཐོག་པ་རྗེ་བཙུན་ཀུན་དགའ་དབང་ཕྱུག་ཨེ་ཝཾ་ཆོས་ལྡན་གྱི་གདན་ས་པ་
ཀུན་དགའ་དབང་ཕྱུག །ཆོས་རྗེ་སངས་རྒྱས་དཔལ་བ་མཁས་པ་ཆེན་པོ་དཔལ་རྒྱལ་བ་ལ་
སོགས་པའི་དབང་དང་གདམས་པ་མངའ། བཞི་ཐོག་གི་གོ་སར་བཞུགས་ནས་བསྟན་པ་དང་
འགྲོ་བ་ལ་ཕན་པ་རྒྱ་ཆེར་མཛད་ནས། དགུང་ལོ་ང་གཉིས་པ་ཤིང་མོ་ཡོས་ཀྱི་ལོ་ཟླ་བ་དགུ་
པའི་ཚེས་བཞི་ལ་མེ་ཏོག་གི་ཆར། ལྷའི་རོལ་མོའི་སྒྲ། དྲི་ཞིམ་པོའི་ལྟས་ངོ་མཚར་དང་བཅས་
ཏེ་བཞི་ཐོག་བླ་བྲང་དུ་བདེ་བར་གཤེགས་སོ། །སློབ་དཔོན་ཆེན་པོ་མཐུ་སྟོབས་བསོད་ནམས་
རྒྱལ་མཚན་པ་ལ་སྲས་གཅིག་འཁྲུངས་པ་ནི། བདག་པོ་སློབ་དཔོན་ཆེན་པོ་གྲགས་པ་རྒྱལ་
མཚན་པ་ཆུ་མོ་གླང་ལ་མདོ་ཁམས་སུ་འཁྲུངས། གདན་ས་ཆེན་མོར་གསེར་དངུལ། ཇ་གོས་
དར་ལ་སོགས་པ་ཚོགས་ཆེན་མོར་དགེ་འདུན་དང༌། སྐྱེ་བོའི་ཚོགས་ཚད་མེད་པ་ལ་བསྙེན་
བཀུར་འབུལ་བ་བསམ་གྱིས་མི་ཁྱབ་པ་མཛད་དེ། དགུང་ལོ་ཞེ་གཉིས་པ་ཤིང་ཕོ་རྟའི་ལོ་ལ་
མདོ་ཁམས་སུ་གཤེགས་སོ། །དེ་རྣམས་རིན་ཆེན་སྒང་པའི་གདུང་རབས་སོ། །
དཔལ་ལྡན་ས་སྐྱ་པའི་གདན་རབས་ནི་ཆུ་མོ་གླང་ནས་བརྩམས་ཏེ། ཆུ་ཕོ་རྟའི་བར་
ལོ་སུམ་ཅུ་འཁོན་དཀོན་མཆོག་རྒྱལ་པོས་གདན་ས་མཛད། ཆུ་མོ་ལུག་ནས་ལྕགས་ཕོ་སྟག་གི་
-27-

བརྩེ་ཆེན་འོད་སྣང་ལས། སྟོང་ར་མཁན་བརྒྱུད་བཀའ་འབུམ། ༼ཁ
ལོ་བརྒྱད་བ་རི་ལོ་ཙཱ་བས་མཛད། ལྕགས་མོ་ཡོས་ནས་ས་ཕོ་སྟག་གི་བར་ཞེ་བརྒྱད་ས་ཆེན་
གྱིས། ས་མོ་ཡོས་ནས་ཤིང་མོ་ཕག་གི་བར་ལྔ་བཅུ་རྩ་བདུན་རྗེ་བཙུན་ཆེན་པོ་གྲགས་པས། མེ་
མོ་བྱི་བ་ནས་ཆུ་མོ་ཡོས་ཀྱི་བར་ཉི་ཤུ་རྩ་བརྒྱད་ཆོས་རྗེ་ས་སྐྱ་པཎྜི་ཏས། ཤིང་མོ་འབྲུག་ནས་
ཤིང་ཕོ་བྱི་བའི་བར་ཉི་ཤུ་རྩ་གཅིག་དཀར་ཤཱཀྱ་གྲགས་ཀྱིས། ཤིང་མོ་གླང་དང་མེ་ཕོ་སྟག་
གཉིས་འཕགས་པ་རིན་པོ་ཆེས། མེ་མོ་ཡོས་ནས་ཤིང་མོ་ཕག་གི་བར་ལོ་བཅུ་དགུ་གཅུང་སློབ་
དཔོན་རིན་ ཆེན་རྒྱལ་མཚན་གྱིས། མེ་ཕོ་བྱི་བ་ནས་ལྕགས་ཕོ་འབྲུག་གི་བར་ལོ་ལྔ་ཡང་
ཕགས་པ་རིན་པོ་ཆེས། ལྕགས་མོ་སྦྲུལ་ནས་མེ་མོ་ཕག་གི་བར་ལོ་བདུན་དྷརྨཱ་པཱ་ལ་རཀྵི་
ཏས། ས་ཕོ་བྱི་བ་ནས་མེ་མོ་བྱའི་བར་ལོ་བཅུ་འཇམ་དབྱངས་རིན་ཆེན་རྒྱལ་མཚན་གྱིས། ས་
ཕོ་ཁྱི་ནས་བརྩམས་ཏེ་ཤིང་ཕོ་བྱི་བར་ལོ་ཉི་ཤུ་རྩ་བདུན་བླ་མ་བདག་ཉིད་ཆེན་པོ་བཟང་པོ་
དཔལ་གྱིས། དེ་རྣམས་ནི་དཔལ་ལྡན་ས་སྐྱ་སྤྱི་ལ་དབང་མཛད་པའི་གདན་རབས་བཅུ་གཅིག་
ཞེས་གསུངས་ཏེ། གདུང་བརྒྱུད་བརྒྱད། གདུང་བརྒྱུད་ཀྱིས་མ་ཁེབས་པའི་བར་གྱི་གདན་ས་
གསུམ་སྟེ་བཅུ་གཅིག་གོ །དེ་དག་སྤྱིར་སྡོམ་པ་ལ་ལོ་ཉིས་བརྒྱ་དང་ལྔ་བཅུ་རྩ་གཉིས་ཡོད།
ཏི་ཤྲིའི་གདན་རབས་ནི། ཕོ་བྲང་ཏ་ཏུའི་ཤང་གི་མེ་ཏོག་ར་བ་ཞེས་པའི་ཆོས་སྡེ་ཆེན་
པོ་བླ་མ་འཕགས་པས་བཏབ་པའི་གདན་ས་ཏི་ཤྲིས་བཟུང་བ་ལ་འཕགས་པ་འབྲུག་ལ་
གཤེགས་པའི་ཆོས་འཁོར་གྲུབ་ནས། རྟ་ལོ་ཟླ་བ་བཅུ་གཉིས་པ་ལ་དྷརྨཱ་པཱ་ལ་རཀྵི་ཏ་གདན་
དྲངས་གདན་ས་ལོ་ལྔ། ཤར་པ་དུས་འཁོར་བ་ཡེ་ཤེས་རིན་ཆེན་གྱིས་བྱི་གླང་སྟག་གསུམ་ལ་ཏི་
ཤྲི། ཁང་གསར་བ་ཏི་ཤྲི་གྲགས་འོད་ཀྱིས་ལོ་བཅུ་གཉིས་ཏི་ཤྲི། ཤར་པ་འཇམ་དབྱངས་རིན་
ཆེན་རྒྱལ་མཚན་པས་ཡོས་འབྲུག་གཉིས་ཀྱི་ཏི་ཤྲི། ཁང་གསར་བ་ཏི་ཤྲི་སངས་རྒྱས་དཔལ་
གྱིས་ལོ་ལྔ་ཏི་ཤྲི། མདོ་སྨད་པ་ཏི་ཤྲི་རིན་ཆེན་གྲགས་ཀྱིས་ལོ་གསུམ་ཏི་ཤྲི། ཏི་ཤྲི་ཀུན་བློས་ལོ་
བཅུ་དྲུག་ཏི་ཤྲི། ཏི་ཤྲི་ཀུན་དགའ་ལེགས་འབྱུང་གིས་ལོ་གསུམ་ཏི་ཤྲི། ལྕགས་མོ་ལུག་ལ་ཏི་
-28-

ས་སྐྱའི་གདུང་རབས་རིན་ཆེན་ཕྲེང་བ།
ཤྲི་ཀུན་དགའ་རྒྱལ་མཚན་གདན་དྲངས་ནས་ལོ་ཉི་ཤུ་རྩ་བདུན་ཏི་ཤྲི་མཛད། དེ་ནས་བླ་ཆེན་
བསོད་བློ་བས་ཏི་ཤྲི་ཟླ་བ་དྲུག་མཛད་དོ། །
དཔལ་ལྡན་ས་སྐྱ་པའི་བླ་བྲང་ལ་གདུང་བརྒྱུད་བཞུགས་པའི་བླ་བྲང་བཅོ་བརྒྱད།
རེ་རེའི་ནང་ནའང་མཆོད་ཆ་རྟེན་གསུམ་མཆོད་རྫས་ཕྱིའི་གསེར་འབུམ་གསེར་ཐོག་ལ་སོགས་
བརྒྱ་མཚོ་དཔོན་གྱི་བླ་བྲང་བཅུ་གསུམ། བརྒྱ་འདྲའི་བླ་བྲང་བཅུ་གསུམ་སྟེ་བཞི་བཅུ་རྩ་བཞི།
ན་པོ་ཏི་སྟོང་གསུམ་བརྒྱ་སུམ་ཅུ་རྩ་བཞི། བརྒྱ་དཔེའི་བཀའ་འགྱུར་ཆ་གཅིག་སོགས་དང༌།
མཐའ་ཡས་པ་དཀར་ཆག་ཆེན་མོར་ཤེས་སོ། །དཔེར་མཚོན་ན། གུ་རུམ་དཔེ་ཁང་གཅིག་པུ་
དབུ་རྩེ་རྙིང་མ་ན་ཧོར་གོས་ཀྱི་འཕན་ནག་ཏུ་གྲགས་པ་མི་ཁུར་བཅུ་གཉིས། གསེར་འཕན་ཆེན་
མོ་སངས་རྒྱས་སྟོང་སྐུ་ཚང་བ་ཧོར་གོས་ལས་གྲུགས་མི་བཅོ་བརྒྱད། དར་གྱི་བཀྲ་ཤིས་ཁྲ་
རིངས་ཤར་ནུབ་ཀྱི་བླ་བྲང་སོ་སོ་ནས་སྐྱོང་དར་ཆེན་མོ་ལྔ་བཅུ་སོགས་བརྗོད་ཀྱིས་མི་ལང་བ་
ཡོད་དོ། །སྟོན་པ་མྱ་ངན་འདས་ནས་ལོ་སུམ་སྟོང་དྲུག་བརྒྱ་སུམ་ཅུའི་སྟེང་དུ་སླེབས། འདི་ཡན་
ལ་མེ་མོ་སྦྲུལ་དམར་སེར་ཅན་གྱི་ལོ་ཡན་གྱི་སྒྲུབ་པའི་དུས་ལྔ་བརྒྱ་པ་ཕྲག་གསུམ། མངོན་
པར་རྟོགས་པའི་ལྔ་བརྒྱ་པ་ཕྲག་གསུམ། ལུང་གི་སྟེང་ནས་མངོན་པའི་ལྔ་བརྒྱ། མདོ་སྡེའི་
ནས་བརྒྱ་དང་སུམ་ཅུ་སོང་ངོ་། །
དཔལ་ལྡན་ས་སྐྱ་ཆུ་མོ་གླང་ལ་བཏབ་ནས་མེ་མོ་སྦྲུལ་གྱི་ལོ་འདི་ཡན་ལ་ལོ་བཞི་
བརྒྱ་དང་ཉི་ཤུ་རྩ་ལྔ་སོང་བ་ཡིན། བྱང་ར་སྒྲེང་བཏབ་ནས་ལོ་བཞི་བརྒྱ་དང་བཞི་བཅུ་ཞེགཅིག།
གསང་ཕུའི་བཤད་གྲྭ་ཆེན་མོ་བཙུགས་ནས་རྔོག་ལོ་ཆེན་པོ་འཁྲུངས་པ་ནས་ལོ་བཞི་བརྒྱ་དང
སོ་དགུ་ལོན་པ། ལྷ་ས་སྨོན་ལམ་བཙུགས་ནས་བརྒྱད་ཅུ་རྩ་དགུ་ལོན་པ། ཨེ་ཝཾ་ཆོས་ལྡན་
བཏབ་ནས་ དྲུག་ ཅུ་རྩ་ དགུ། ནཱ་ ལེནྡྲ་ བཏབ་ནས་དྲུག་ཅུ་རྩ་ གཉིས་ལོན་པ་ཡིན་ནོ། །ད་
དུང་ཡང་དཔལ་ལྡན་ས་སྐྱ་པའི་བསྟན་པ་ཡུན་རིང་དུ་གནས་པར་གྱུར་ཅིག །འདིར་ནི་གདུང་
-29-

བརྩེ་ཆེན་འོད་སྣང་ལས། སྟོང་ར་མཁན་བརྒྱུད་བཀའ་འབུམ། ༼ཁ
བརྒྱད་རིན་པོ་ཆེ་རྣམས་ཀྱི་ཆེ་བའི་རྣམ་པར་ཐར་པ་མདོ་ཙམ་སྨོས་པ་ཡིན་ལ། ཞིབ་ཏུ་རྒྱས་པ་
ནི་རྗེ་བཙུན་གོང་མ་རྣམས་ཀྱི་སོ་སོའི་རྣམ་པར་ཐར་པ་དང༌། གདུང་རབས་ཀྱི་ཡི་གེ་ཆེན་མོ་
རྣམས་ལས་ཞིབ་ཏུ་རྟོགས་པར་བྱོས་ལ་མོས་པ་ཆེན་པོ་སྐྱེས་པར་རིགས་སོ། །
རྗེ་བཙུན་ཆེན་པོ་སོགས་ཀྱི་ཕྲིན་ལས་མཛད་པ་མདོ་ཙམ་བརྗོད་ན་ནི། དཔལ་ལྡན་
ས་སྐྱར་རྗེ་བཙུན་གྲགས་པས་རྒྱུད་སྡེ་གསུངས་པ་དང་། །རྒྱ་ནག་ཅོང་ཏོའི་མཁར་གྱི་ཡུལ་ལྗོངས་སུ།།
སྐུའི་བཀོད་པ་གཅིག་ཅར་ཆོས་སྟོན་པ། །དཔལ་ལྡན་ས་སྐྱ་པའི་ཁྱད་ཆོས་ཡིན། །ཧོར་ས་པཎ་གྱི་
དམག་ཆེན་འོང་བའི་འབྲུག་སྒྲ་ཡིས། །བོད་ཁམས་ས་གཞི་འདར་བའི་འཇིགས་སྐྲག་ལས། །
མྱུར་དུ་སྐྱོབ་པའི་ཕྲིན་ལས་མཐའ་ཡས་འདི། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །དབུས་
གཙང་དམ་པ་ཆོས་ཀྱི་ཆོལ་ཁ་དང་། །མདོ་ཁམས་གྱེར་ལིང་རྟ་ཡི་ཆོལ་ཁ་དང་། །རྒྱ་ཧོར་མི་ཡི་
ཆོལ་ཁ་གསུམ་དབང་བ། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །རྒྱ་ནག་ཤར་ཕྱོགས་རི་བོ་
རྩེ་ལྔ་ནས། །བལ་པོ་སྐྱིད་རོང་མངའ་རིས་ཏི་སེའི་བར། །དམ་པ་ཆོས་ཀྱི་འཁོར་ལོ་བ༔
བར་ལོ་བསྒྱུར་བ་
འདི། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། ཁྲི་སྐོར་བཅུ་གསུམ་ཕལ་ཆེར་རང་རང་གིས། །
ཆོས་སྡེ་སོ་སོའི་ཞབས་ཏོག་སྒྲུབ་པར་བཀོད། །བསྟན་པ་སྤྱི་ལ་བཀའ་དྲིན་ཆེ་བ་འདི། །དཔལ་
ལྡན་ས་སྐྲ་པ་ཡི་ཁྱད་ཆོས་ཡིན། །རྒྱ་གར་ཡུལ་གྱི་མུ་སྟེགས་སྟོན་པ་དྲུག །རྟོག་གེ་མཁས་པའི་
ང་རྒྱལ་གྱིས་མཐོ་བ། །རིགས་པས་ཚར་བཅད་རྗེས་སུ་བཟུང་བ་འདི། །དཔལ་ལྡན་ས་སྐྱ་པ་
ཡི་ཁྱད་ཆོས་ཡིན། །དགེ་འདུན་ཁྲི་ཚོ་བཅོ་བརྒྱད་ཆོས་འཁོར་གཅིག །ཆུ་མིག་ཆོས་འཁོར་དགེ་
འདུན་ཁྲི་ཚོ་བདུན། །ཨེ་ཡི་ཆོས་འཁོར་དགེ་འདུན་ཁྲི་ཚོ་བཞི། །སྨན་རྩེའི་ཡུལ་ཁམས་གཅིག་
ལ་ལོ་གཅིག་ལ། །རྒྱ་ཡི་དགེ་སློང་དགེ་ཚུལ་སྟོང་ཕྲག་གཅིག །དགུ་བརྒྱ་ཟིན་པའི་མཁན་པོ་
མཛད་པ་འདི། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །བསམ་ཡས་ཆོས་འཁོར་དགེ་འདུན་
ཁྲི་ཚོ་གཉིས། །སོ་སོའི་ཕྱག་ཏུ་གསེར་ཞོ་རེ་ལྷག་དང༌། །གཞན་ཡང་འབུལ་བ་གྱ་ནོམ་སྒྲུབ་པ་
-30-

ས་སྐྱའི་གདུང་རབས་རིན་ཆེན་ཕྲེང་བ།
དང༌། །སྐྱེ་བོ་འབུམ་ཕྲག་མང་པོའི་སྦྱིན་གཏོང་འདི། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །
ཉི་མ་གཅིག་ལ་དངུལ་བྲེ་སྟོང་ཕྲག་གཅིག །གོས་ཆེན་ཡུག་ཆེན་ལྔ་སྟོང་དགུ་བརྒྱ་དང༌། །བཞི་
བཅུའི་འབུལ་བ་གཅིག་ཅར་བླངས་པ་འདི། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །ནོར་ལྷ་
དམར་པོ་སྐོར་གསུམ་བྱིན་རླབས་ཀྱིས། །རྣམ་ཐོས་བུ་ཡི་ནོར་འདྲ་ཐོབ་པ་ཡང༌། །བསྟན་དང་
འགྲོ་ལ་མཆོད་སྦྱིན་གཏོང་ཕོད་འདི། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །མངའ་ཐང་ཆེ་
བཙན་འདོད་ལ་དམ་ཁ་དང༌། །སྐྱེ་འགྲོ་ཡོངས་ལ་ནོར་གྱི་ཆར་འབེབས་ཤིང༌། །ཐར་འདོད་
རྣམས་ལ་ཐར་ལམ་སྟོན་པ་འདི། །དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །པཎ་ཆེན་སུ་ག་ཏ་
དང་སངྒ་ཤྲཱི། །ཛྙཱ་ན་ཤྲཱི་དང་ལཀྵི་ཀ་ར་སོགས། །རྒྱ་གར་པཎ་ཆེན་མང་པོས་བསྔགས་པ་འདི།།
དཔལ་ལྡན་ས་སྐྱ་པ་ཡི་ཁྱད་ཆོས་ཡིན། །རིགས་རུས་ཆོ་འབྲང་ཆེ་བའི་ཡོན་ཏན་དང༌། །སྐྱེས་
སྟོབས་བློ་གྲོས་ཆེ་བའི་ཡ་མཚན་དང༌། །སྦྱང་སྟོབས་མཁྱེན་རབ་ཆེ་བའི་ཡ་མཚན་གསུམ། །
འཇམ་དབྱངས་བཟོ་བོས་གཅིག་ཅར་སྒྲུབ་བམ་སྙམ། །འགའ་ཞིག་ཕྱོགས་རེ་ཙམ་གྱིས་ཡིད་
གང་ནས། །ཟབ་ཡངས་ཆོས་ཀྱི་རྒྱ་མཚོ་ས་སྐྱ་པ། །གཞན་བློའི་བུམ་པར་མི་ཆུད་གང་དེ་ནི།
ཁྲོན་གནས་སྦལ་པའི་རྗེས་འབྲངས་མ་ལགས་སམ། །བསྟན་པའི་བདག་པོ་དཔལ་ལྡན་ས་སྐྱ་
པའི། །ཤིང་རྟ་ཆེན་པོའི་རིང་ལུགས་ལ་བཞུགས་ནས། །རྒྱ་ཆེན་ཆོས་ཀྱི་དཔལ་ལ་སྤྱོད་པ་
གང་། །སྐལ་བཟང་བློ་གྲོས་ཆེན་པོས་ཤེས་པར་བྱོས། །
ཞེས་བྱ་བ་འདི་ནི་མདོ་རྒྱུད་མན་ངག་ཐམས་ཅད་ཀྱི་འབྱུང་གནས་སུ་གྱུར་པ་བཤད་
སྒྲུབ་གཉིས་ཀའི་བསྟན་པ་རིན་པོ་ཆེའི་མངའ་བདག་ཆོས་ཀྱི་རྒྱལ་པོ་རྗེ་བཙུན་ས་སྐྱ་པ་ཡབ་
སྲས་ཀྱི་རིང་ལུགས་བཟང་པོ་ལ་མི་འཕྲོག་པའི་བློ་གྲོས་དང་དད་པ་ཐོབ་པ། ཤཱཀྱའི་དགེ་
སློང་ཤཱཀྱ་དོན་གྲུབ་དཔལ་བཟང་པོས་མེ་མོ་སྦྲུལ་དམར་སེར་ཅན་གྱི་ལོ་མཆུ་སྟོད་ཅན་གྱི་ཟླ་བ
ཡོངས་སུ་གང་བའི་ཚེས་བཅོ་ལྔ་ལ་རྫོགས་པར་སྦྱར་བའི་དགེ་བས་རྗེ་བཙུན་དཔལ་ལྡན་ས་སྐྱ་
-31-

བརྩེ་ཆེན་འོད་》སྣང་ལས། སྟོང་ར་མཁན་བརྒྱུད་བཀའ་འབུམ། ༼ཁ
པའི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་
གནས་པར་གྱུར་ཅིག །
འདིའི་མེ་མོ་སྦྲུལ་ནས་ད་ལོའི་ཤིང་ཕོ་ཕག་ཡན་ལ་བཅུ་དགུ་ལོན་ནོ། །བསྟན་པའི་
བདག་པོ་དཔལ་ལྡན་ས་སྐྱ་པ། །གངས་རིའི་ཁྲོད་འདིར་ཐེག་ཆེན་ཆོས་སྒྲ་སྒྲོགས། །འཁོར་ལོས་
བསྒྱུར་རྒྱལ་ཀུན་དགའ་རྒྱལ་མཚན་དཔལ། །བཟང་པོའི་ཞབས་ཀྱི་དཔལ་མོའི་བཀྲ་ཤིས་ཤོག།
སྐྱེ་བ་སྐྱེ་བ་རྣམས་སུ་ཡང་དང་ཡང༌། །མཁས་པ་མཁས་པའི་ཚོགས་ལ་སྔོན་སྦྱངས་ནས། །ཚེ་
འདིར་ལན་རེ་ཟུང་རེ་ཐོས་ཙམ་གྱིས། །གཞུང་ལུགས་ཀུན་ཤེས་ཀུན་དགའ་རྒྱལ་མཚན་དཔལ།།
བཟང་པོའི་ཞབས་ཀྱི་དཔལ་མོའི་བཀྲ་ཤིས་ཤོག །མངྒ་ལཾ་བྷ་ཝནྟུ།། །།
-32-